
Utak az arisztokráciába: a Forgách család XVI. századi karrierépítő tevékenysége, különös tekintettel Forgách Simon munkásságára

A dolgozat célja egy a történelemben jól ismert, ám a korai történetét tekintve számos
ponton kutatható és homályos történeti elemeket felvonultató család karrierjének vizsgálata.
A XVI. század második felének időszaka azért is érdekes a kutató számára, mert, a három
részre szakadt ország döntően új politikai struktúrájában kellett a nemességnek megtalálni a
fennmaradás és esetleges felemelkedés útjait. A dolgozatban elemezni kívánt Forgách család
karrier stratégiája azért hallatlanul izgalmas, mert több utat egyszerre próbál megvalósítani,
tehát a katonai- és egyházi karriert is felépítik a család fiúgyermekeinek életében. Emellett a
család története azt a remek alkalmazkodó készséget is mutatja, ahogyan az udvarba vezető
utakat is sikerült megtalálniuk. A dolgozat a család XVI. század stratégiáit, kapcsolati
hálóját, valamint felemelkedésének buktatóit, a nemesi társadalomban elfoglalt helyét mutatja
be. Két generáció munkáját ismerhetjük meg az dolgozatból: Forgách Zsigmond alapozó
tevékenységét, mellyel megteremtette a kereteket a család számára az arisztokráciába való
emelkedéséhez, tekintettel a politikai- közéleti pályájára és a kapcsolati hálójára, melyet a
források alapján sikerült felderíteni. Fontos helyet foglal el családi stratégiája is, valamint
az, hogy Zsigmond idejében a Forgách család milyen birtokállománnyal bírt. A második
generáció munkásságából a dolgozat ismerteti Forgách Ferenc és Simon szerepét a család
felemelkedésében, bemutatva pályájuk a téma szempontjából meghatározó állomásait. Ferenc
esetében a közéleti pálya kerül előtérbe 1568-ig terjedően, ugyanis a téma szempontjából
eddig a pontig mutatható ki Ferenc hatása a család emelkedésében. Forgách Simon elsősorban
katonai tevékenysége a dolgozat központi eleme, tekintve, hogy az ő munkássága volt a
vizsgált időszakban a legmeghatározóbb a család életében a vagyoni és hatalmi gyarapodás
tekintetében, épp ezért bemutatásra kerül Simon feltárt kapcsolati hálója, valamint az
általa szerzett birtokállományok, melyet a források alapján sikerült feltérképezni. Katonai
munkásságának jobb megismerése érdekében bemutatásra kerül Simon itineráriuma az 1551
és 1568 közötti időszakból, melyet a források alapján sikerült elkészíteni.



